CELEX: 32021D0786
Language: sk
Date: 2021-05-10 00:00:00
Title: Vykonávacie rozhodnutie Rady (EÚ) 2021/786 z 10. mája 2021, ktorým sa Chorvátskej republike povoľuje uplatňovať oslobodenie od dane z plynového oleja používaného na prevádzku strojov na humanitárne odmínovanie v súlade s článkom 19 smernice 2003/96/ES

17.5.2021   
               
               
                  SK
               
               
                  Úradný vestník Európskej únie
               
               
                  L 173/1
               
            
         VYKONÁVACIE ROZHODNUTIE RADY (EÚ) 2021/786
         z 10. mája 2021,
         ktorým sa Chorvátskej republike povoľuje uplatňovať oslobodenie od dane z plynového oleja používaného na prevádzku strojov na humanitárne odmínovanie v súlade s článkom 19 smernice 2003/96/ES
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny (1), a najmä na jej článok 19,
         so zreteľom na návrh Európskej komisie,
         keďže:
         
                     (1)
                  
                  
                     Vykonávacím rozhodnutím Rady 2014/921/EÚ (2) sa Chorvátsku v súlade s článkom 19 smernice 2003/96/ES povolilo do 19. decembra 2020 uplatňovať oslobodenie od dane z plynového oleja používaného na prevádzku špeciálnych strojov na humanitárne odmínovanie (ďalej len „oslobodenie od dane“).
                  
               
                     (2)
                  
                  
                     Dňa 18. septembra 2020 Chorvátsko požiadalo o povolenie naďalej uplatňovať oslobodenie od dane v období od 20. decembra 2020 do 19. decembra 2026. Na žiadosť Komisie Chorvátsko poskytlo 13. októbra a 6. novembra 2020 dodatočné informácie na podporu svojej žiadosti.
                  
               
                     (3)
                  
                  
                     Cieľom Chorvátska je prostredníctvom príslušného oslobodenia od dane, ktoré má v úmysle naďalej uplatňovať, docieliť urýchlenie odmínovania zvyšných kontaminovaných oblastí v rôznych regiónoch. Oslobodenie od dane by malo okamžitý pozitívny vplyv na životy a zdravie ľudí v daných regiónoch.
                  
               
                     (4)
                  
                  
                     Oslobodenie od dane by sa malo obmedziť na schválené stroje určené na osobitný účel, špeciálne navrhnuté a skonštruované na odmínovanie zamínovaných oblastí.
                  
               
                     (5)
                  
                  
                     Oslobodenie od dane by sa malo obmedziť na zamínované oblasti na území Chorvátska.
                  
               
                     (6)
                  
                  
                     Oslobodenie od dane by sa malo uplatňovať na všetky hospodárske subjekty podieľajúce sa na humanitárnom odmínovaní v Chorvátsku, a teda žiadnemu konkrétnemu zúčastnenému subjektu sa neposkytne žiadna ekonomická výhoda.
                  
               
                     (7)
                  
                  
                     Oslobodenie od dane je preto prijateľné z hľadiska riadneho fungovania vnútorného trhu a potreby zabezpečiť spravodlivú hospodársku súťaž a je zlučiteľné s politikami Únie v oblasti zdravia, životného prostredia, energetiky a dopravy.
                  
               
                     (8)
                  
                  
                     Každé povolenie udelené podľa článku 19 ods. 1 smernice 2003/96/ES musí byť prísne časovo obmedzené. Aby sa dotknutým hospodárskym subjektom poskytla dostatočná miera istoty a dostatok času na dokončenie procesu odmínovania kontaminovaných oblastí, je primerané povolenie udeliť na obdobie šiestich rokov.
                  
               
                     (9)
                  
                  
                     S cieľom poskytnúť právnu istotu hospodárskym subjektom zapojeným do odmínovacích operácií a zabrániť možnému zvýšeniu administratívneho zaťaženia vyplývajúceho zo zmien uplatniteľnej sadzby dane by Chorvátsko malo mať možnosť uplatňovať oslobodenie od dane bez prerušenia. Požadované povolenie by sa preto malo udeliť s účinnosťou od 20. decembra 2020, aby sa priamo nadviazalo na opatrenia uplatňované predtým na základe vykonávacieho rozhodnutia 2014/921/EÚ.
                  
               
                     (10)
                  
                  
                     Týmto rozhodnutím nie je dotknuté uplatňovanie pravidiel Únie týkajúcich sa štátnej pomoci,
                  
               PRIJALA TOTO ROZHODNUTIE:
         
            Článok 1
            Chorvátsku sa povoľuje oslobodiť od zdanenia plynový olej používaný na prevádzku strojov na humanitárne odmínovanie na jeho území. Oslobodenie od dane sa obmedzuje na schválené stroje určené na osobitný účel, špeciálne navrhnuté a skonštruované na odmínovanie zamínovaných oblastí.
         
         
            Článok 2
            Toto rozhodnutie sa uplatňuje od 20. decembra 2020 do 19. decembra 2026.
            Pokiaľ by však Rada, konajúc na základe článku 113 alebo akéhokoľvek iného príslušného ustanovenia zmluvy, stanovila všeobecné pravidlá daňového zvýhodnenia humanitárneho odmínovania, toto rozhodnutie sa prestáva uplatňovať dňom nadobudnutia účinnosti uvedených všeobecných pravidiel.
         
         
            Článok 3
            Toto rozhodnutie je určené Chorvátskej republike.
         
         
            V Bruseli 10. mája 2021
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Ú. v. EÚ L 283, 31.10.2003, s. 51.
         
            (2)  Vykonávacie rozhodnutie Rady 2014/921/EÚ zo 16. decembra 2014, ktorým sa Chorvátsku povoľuje uplatňovať oslobodenie od dane z plynového oleja používaného na prevádzku strojov na humanitárne odmínovanie v súlade s článkom 19 smernice 2003/96/ES (Ú. v. EÚ L 363, 18.12.2014, s. 150).